नई दिल्‍ली (स्‍पेशल डेस्‍क)। इंटरनेशनल एस्‍ट्रॉनॉटिकल कांग्रेस में स्‍पेस एक्‍स के संस्‍थापक एलोन मस्‍क ने फ्यूचर ट्रेवल का खाका कुछ दिनों पहले खींचा है वह न सिर्फ अपने आप में बेहद क्रांतिकारी कदम है बल्कि इससे स्‍पेस ट्रेवल की तस्‍वीर भी बदली जाएगी। मुमकिन है कि स्‍पेस ट्रेवल की परिभाषा भी नई सिरे से लिखी जाए। यह स्‍पेस शिप इंसान को मंगल और चांद की सैर करवा सकेगा। इसके अलावा इससे दुनिया में कहीं भी अधिकतम एक घंटे में पहुंचा जा सकेगा। यह बेहद हाईस्‍पीड रॉकेट होगा जो इंसानी सोच के दायरे से निकलकर रफ्तार पकड़ेगा। यह धरती से दूर इंसानी बस्तियां बसाने के उस सपने को भी साकार करेगा जो वर्षों से इंसान देखता आ रहा है। भले ही यह अभी दूर की कौड़ी है लेकिन भविष्‍य के गर्भ में छिपे इस सफर में रोमांच अभी से ही भरपूर है।